KOMISIJOS SPRENDIMAS
2006 m. sausio 24 d.
dėl leidimo pateikti į rinką ruginę duoną, į kurią įdėta fitosterolių (fitostanolių), kaip naują maisto produktą arba naują maisto ingredientą pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2006) 115)
(autentiškas tik tekstas švedų kalba)
(Tekstas svarbus EEE)
(2006/59/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2000 m. rugsėjo 21 d. įmonė „Karl Fazer Ltd“ pateikė kompetentingoms Suomijos valdžios institucijoms prašymą leisti pateikti į rinką maisto produktus su fitosterolio priedais kaip naujus maisto produktus arba naujus maisto produktų ingredientus.
(2)
2001 m. sausio 29 d. kompetentingos Suomijos institucijos pateikė savo pradinę įvertinimo ataskaitą.
(3)
Savo pradinėje įvertinimo ataskaitoje kompetentinga Suomijos maisto produktų saugos įvertinimo įstaiga padarė išvadą, kad fitosteroliai (fitostanoliai) yra saugūs ir tinka vartoti žmonėms.
(4)
2001 m. kovo 13 d. Komisija išplatino šią pradinę įvertinimo ataskaitą visoms valstybėms narėms.
(5)
Per 60 dienų laikotarpį, numatytą Reglamento 6 straipsnio 4 dalyje ir remiantis šios dalies nuostata, buvo pareikšti pagrįsti prieštaravimai dėl šių produktų pateikimo į rinką.
(6)
Maisto produktų mokslinis komitetas (MPMK) savo 2002 m. rugsėjo 26 d. nuomonėje „Bendras požiūris į ilgalaikes pasekmes vartojant padidintus fitosterolių iš daugiariopų mitybos šaltinių kiekius, akcentuojant beta karotino poveikį“ nurodė, kad nėra įrodymų, patvirtinančių, jog jų suvartojant daugiau kaip 3 g per dieną gaunama daugiau naudos, ir kad dideli kiekiai gali sukelti nepageidaujamą poveikį, todėl būtų išmintinga nevartoti augalų sterolio daugiau kaip 3 g per dieną.
(7)
Be to, MPMK savo 2003 m. kovo 5 d. nuomonėje dėl paraiškų patvirtinti maisto produktus, kuriuose yra įvairių augalų sterolio, dar kartą išreiškė savo susirūpinimą dėl vartojant įvairius maisto produktus, į kuriuos įdėta fitosterolių, gaunamo bendro šių medžiagų kiekio. Tačiau tuo pačiu MPMK, atsižvelgdamas į bendrovės „Oy Karl Fazer Ab“ paraišką, patvirtino, kad fitosterolius dėti į įvairius kepinius yra saugu.
(8)
Siekdama atsiliepti į susirūpinimą dėl bendro iš įvairių gaminių gaunamo fitosterolių (fitostanolių) kiekio, susijusio su įvairių produktų vartojimu, bendrovė „Oy Karl Fazer Ab“ sutiko teikti prašymą ne dėl kepinių apskritai, bet tik dėl ruginės duonos.
(9)
2004 m. kovo 31 d. Komisijos reglamentu (EB) Nr. 608/2004 dėl maisto produktų ir maisto ingredientų, į kuriuos įdėta fitosterolių, fitosterolių esterių, fitostanolių ir (arba) fitostanolių esterių, ženklinimo (2) užtikrinama, kad vartotojai gaus reikiamą informaciją, taip siekiant išvengti per didelio pridedamų fitosterolių kiekio.
(10)
Maisto grandinės ir gyvūnų sveikatos nuolatinis komitetas nepateikė palankios nuomonės šiuo klausimu; todėl 2005 m. rugpjūčio 22 d. Komisija pateikė Tarybai pasiūlymą, remdamasi Tarybos sprendimo 1999/468/EB 5 straipsnio 4 dalimi (3), ir Taryba turėjo priimti sprendimą per 3 mėnesius.
(11)
Tačiau Taryba nepriėmė sprendimo per nustatytą laiką, taigi sprendimą dabar turėtų priimti Komisija,
PRIĖMĖ ŠĮ SPRENDIMĄ:
1 straipsnis
I priede aprašyti maisto produktai arba maisto produktų ingredientai, į kuriuos įdėta II priede apibrėžtų fitosterolių (fitostanolių) (toliau - produktai), gali būti pateikiami į Bendrijos rinką.
2 straipsnis
Produktai pateikiami tokiu būdu, kad juos būtų galima lengvai padalinti į porcijas, į kurias yra įdėta daugiausia 3 g (1 porcija per dieną) arba 1 g (3 porcijos per dieną) fitosterolių (fitostanolių).
3 straipsnis
Šis sprendimas skirtas „Oy Karl Fazer Ab“, Fazerintie 6, FIN-00941 Helsinkis..
Priimta Briuselyje, 2006 m. sausio 24 d.